Dave Chappelle

David Khari Webber ”Dave” Chappelle (s. 24. elokuuta 1973 Washington (DC)) on yhdysvaltalainen koomikko ja näyttelijä. ==Elämä ja ura== Chappelle vietti lapsuutensa vuorotellen Silver Springissä Marylandissa opettajaäitinsä kanssa ja Yellow Springsissä Ohiossa opettajaisänsä kanssa. Hän alkoi esittää stand up -komiikkaa 14-vuotiaana Washingtonin seudulla. Valmistuttuaan Duke Ellingtonin taidekoulusta vuonna 1991 hän muutti New Yorkiin ja ryhtyi kokopäivätoimiseksi koomikoksi. Chappelle teki televisioesiintymisiä ja näytteli sivuosaroolin Mel Brooksin komediaelokuvassa Robin Hood – sankarit sukkahousuissa (1993). Sen jälkeen hän esiintyi television tilannekomediassa Buddies (1996) ja pienissä rooleissa elokuvissa Pähkähullu professori (1996) ja Con Air – lento vapauteen (1997). Hän kirjoitti marihuana-aiheisen komedian Half Baked (1998) ja näytteli siinä pääosaa. Sen jälkeen hän jatkoi sivuosaroolien näyttelemistä elokuvissa ja stand up -esiintymisiä. Chappellesta oli tullut vuoteen 2000 mennessä yksi Yhdysvaltain tunnetuimmista koomikoista. Hänen ensimmäinen erikoisohjelmansa, tunnin mittainen Dave Chappelle: Killin’ Them Softly, sai ensi-iltansa HBO:lla vuonna 2000. Chappellen lavakomediaesitykset käsittelevät usein rotukysymyksiä suorapuheiseen tyyliin, ja hän esittää vitsinsä ilkikurisesti hymyillen. Kaapelikanava Comedy Central esitti Chappellen omaa satiirista sketsisarjaa Chappelle’s Show vuosina 2003–2006. Vuonna 2004 hän esiintyi toisessa erikoisohjelmassaan Dave Chappelle: For What It’s Worth. Chappelle lopetti Chappelle’s Shown tekemisen huhtikuussa 2005. Hän jatkoi stand up -esiintymisiä mutta ei tehnyt suuria kiertueita tai televisio-ohjelmia. Vuonna 2013 hän teki tauon jälkeen taas maanlaajuisen komediakiertueen. Chappelle näytteli Spike Leen elokuvassa Chi-Raq (2015) ja juonsi Saturday Night Live -viihdeohjelmaa vuosina 2016 ja 2020, mistä hän voitti Emmy-palkinnot. Chappelle alkoi tehdä Netflixille komediaohjelmia vuonna 2017. Ohjelmastaan Dave Chappelle: Equanimity hän voitti Emmy-palkinnon. Sen lisäksi Chappelle sai Netflix-ohjelmistaan kaksi Grammya parhaasta komedia-albumista. Vuonna 2018 Chappelle näytteli sivuosaa elokuvassa A Star Is Born (2018). Hän teki ensiesiintymisensä Broadwaylla vuonna 2019 stand up -esityssarjalla Dave Chappelle Live on Broadway. Samana vuonna hänelle myönnettiin Mark Twainin huumoripalkinto. Chappelle aloitti vuonna 2021 Netflixillä sarjan The Closer. Sarja on saanut julkisuutta LGBTQ-aiheisten vitsiensä herättämästä arvostelusta. Chappelle kääntyi islamiin vuonna 1998. Hänellä on kolme lasta filippiiniläissukuisen vaimonsa Elainen kanssa. == Osittainen filmografia == *Robin Hood – sankarit sukkahousuissa 1993 *Undercover Blues, 1993 *Getting In, 1994 *Pähkähullu professori, 1996 *Con Air – lento vapauteen, 1997 *The Real Blonde, 1997 *Woo, 1998 *Sinulle on postia, 1998 *200 Cigarettes, 1998 *Half Baked, 1998 *Timanttikyttä, 1999 *Screwed – pulassa, 2000 *Vakoojaveli, 2002 *Dave Chappelle's Blockparty, 2006 *A Star Is Born, 2018 == Lähteet == ==Aiheesta muualla== * Luokka:Yhdysvaltalaiset näyttelijät Luokka:Yhdysvaltalaiset koomikot Luokka:Vuonna 1973 syntyneet Luokka:Elävät henkilöt